**Tale i gravferda til Arne Notland**

Eg var på JFK flyplassen i NY, på veg heim til Noreg, då meldinga om Arnes død nådde meg. Tusen ulike tankar rasa gjennom hovudet mitt. Kunne dette vera sant? Kunne det vera rett? Kva skjer med oss no? Det gjorde vondt. På flyet begynte eg å tenkja begravelse. Gode Gud! Kva skal eg seia? Han var jo ein ven. Ver så snill, Gud, gje meg eit ord!

Så kom ordet til meg ein plass høgt over Atlanterhavet: 2.Kor 5,17: «Dersom nokon er i Kristus, er han ein ny skapning. Det gamle er blitt borte. Sjå alt er blitt nytt.»

Men Gud, handlar dette om døden og etterlivet då? Handlar ikkje dette om den nye fødsel, det å bli frelst? Svaret kom: «Dette handlar om nett det eg vil at det skal handla om, og no handlar det om Arne. Alt er blitt nytt. For han.»

Fantastisk. OK! Så lat oss gå i gong å sjå nærare på dette utrulege Paulusordet.

Heile Bibelen vitnar om at det å vera i Kristus er det same som å tru på Jesus. Ikkje berre å tru at han har levd, døydd og stått opp att, men tru at han har levd FOR OSS, døydd FOR OSS og stått opp FOR OSS. Når du trur og satsar livet på dette, blir situasjonen din rett og slett totalt endra innfor Gud. Frå den dagen du begynnar å tru på Jesus, ser Gud heilt bort frå alt galt du har gjort, sagt, tenkt og meint, og alt som du representerer som ikkje held mål etter hans standard. Dette er Guds nye rettsorden som han etablerte på krossen den gongen han førte alle våre synder, feil og manglar over på Jesus. Bibelen kallar det for «den nye pakt».

Å tru på Jesus, er altså å bli ein del av denne fantastiske rettsorden. Den som inkluderer Jesus i livet sitt, blir sjølv inkludert i han, og då blir alt heilt nytt. Det gamle og syndige i deg blir ikkje lenger rekna med, og Gud ser på deg som eit perfekt menneske. For eit guddommeleg kunststykke. For ein juss. Slike store og gode ting verkar den personlege trua på Jesus i og for eit menneske.

Der var Arne. Han hadde ei personleg tru, og dermed var han i Kristus, og han kunne nyta godt av denne gunstige ordninga, og akkurat no, medan me er her, ser og forstår han som aldri før omfanget av det han gjekk inn i og gjekk i medan han levde saman med oss.

Det er mykje snakk om pensjon i våre dagar, og alle ønskjer seg ein mest mogeleg gunstig pensjonsordning. Ikkje noko galt i det. Men det er langt viktigare for deg at du sikrar deg medlemskap i Guds pensjonskasse. For det første: som me ser her i dag er det slett ikkje sikkert at du får nyta godt av alle pensjonspoenga dine. Tid og time for vår avreise kjenner ingen av oss. Difor skal du sørga for å få tak i dei evige pensjonspoenga Jesus har tent opp til deg, slik at du kan nyta ditt otium saman med han i Guds himmel. Lat ikkje dette her gå i frå deg.

Så vil eg også ha sagt: Dersom du ekskluderer Jesus frå livet ditt, vil syndene dine grina mot Gud og du vil bli dømt etter dine gjerningar. Det er ikkje bra for deg.

Vel, så er Arne blitt teke eit hakk vidare. I dette livet kom han inn i Guds frelse, og han fekk smaka Guds godleik og tilgjevinga si glede. Det er enormt forfriskande og fornyande å oppdaga og leva i Guds kjærleik. Men det er berre starten på ei fantastisk reise. No nyt Arne himmelen. Ikkje berre syndene er borte, men den forgjengelege kroppen har han også lagt av, eller blitt avkledd. Det gamle er borte på ein ny måte, og det nye er blitt enno nyare. Me kunne godt tenkt oss at han venta litt lenger på oss andre. Men slik vart det, og me skal sørga for å følga på så godt me kan.

Kva driv dei på med der oppe i himmellandet? Svaret finn me i Johannes openberring: dei frydar seg i Gud og prisar Jesus som har elska dei og fridd dei frå syndene deira med sitt eige blod. Det er ein stor bryllaupsfest som føregår, og alle badar i ein straum av godleik som kjem frå Guds truna, ei gledekraft som kjennest på kropp og sjel. Alle har fått sin full musikalske kapasitet tilbake, og dei syng så det ljomar me mange ulike stemmer på mange ulike språk.

Kva skal me halda på med, me som enno må slita skoa våre her i denne verda? Fryda oss i Gud og prisa Jesus som har elska oss og fridd oss frå våre synder med sitt eige blod, synga til han, saman og kvar med vårt eige nebb med den musikalske kapasitet me måtte ha.

Så skal me fortelja om Jesus til våre medmenneske, slik at dei kan bli kjent med han og erfara hans frelse i liva sine.

Og til slutt: Vederlagsfritt gjera det gode mot alle, med eit særleg fokus på dei vanskelegstilte.

Der har du programmet for resten av livet ditt, om målet ditt er Gud og hans himmel. Lukke til med det!